Diari Oficial de la Generalitat Valenciana


Sumari del DOGV 3582, del 14-09-1999 (1999/7847)

ORDRE de 2 d'agost de 1999, de la Conselleria de Cultura, Educació i Ciència, per la qual es convoca el Circuit Art Jove 1999.
------------------------------------------------------------------------------------------------------------------------------

### Dades del document

Número de DOGV
:   3582

Data del DOGV
:   14-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7847


Data del document
:   02-08-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * belles arts
    * jove
    * manifestació cultural
    * promoció cultural

ORDRE de 2 d'agost de 1999, de la Conselleria de Cultura, Educació i Ciència, per la qual es convoca el Circuit Art Jove 1999. [1999/M7847]
  
L'article 3 de la Llei 4/1989, de 26 de juny, de la Generalitat Valenciana, de l'Institut Valencià de la Joventut, atribuïx a esta entitat autònoma, entre d'altres, la funció de potenciar la promoció sociocultural de la joventut.
  
Per això, i d'acord amb el que disposen l'article 35 de la Llei de la Generalitat Valenciana 5/1983, de 30 de desembre, del Govern Valencià i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca el Circuit Art Jove 1999 i s'aproven les bases que regiran esta convocatòria i també el model d'instància, que s'inclouen com a annex I i II a la present ordre.
  
Segon
  
S'establixen 10 premis, per un import global màxim que ascendix a un milió de pessetes (1.000.000 PTA), a càrrec del capítol IV, concepte pressupostari 47.11, línia de crèdit 4.04, del pressupost de l'Institut Valencià de la Joventut per a l'exercici 1999.
  
DISPOSICIONS FINALS
  
Primera
  
Correspon al director general de l'Institut Valencià de la Joventut la facultat de concedir estos premis.
  
Segona
  
S'autoritza el director general de l'Institut Valencià de la Joventut perquè dicte les resolucions que calga per al desplegament i l'execució d'esta ordre.
  
Tercera
  
Esta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Quarta
  
D'acord amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament recurs de reposició o, directament, recurs contenciós administratiu, en els terminis i davant dels òrgans que s'indica tot seguit:
  
El recurs de reposició s'haurà d'interposar davant del conseller de Cultura, Educació i Ciència, en el termini d'un mes comptador a partir de l'endemà de la publicació de l'ordre.
  
El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació de l'ordre.
  
València, 2 d'agost de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases per a participar en el Circuit Art Jove
  
1. Objecte de la convocatòria
  
L'objecte de la present convocatòria és la realització del Circuit Art Jove, amb el qual es pretén proporcionar els mecanismes que afavorisquen la innovació artística en els joves valencians, com també promoure'n i difondre'n les obres.
  
2. Participants
  
Podran participar tots els joves residents a la Comunitat Valenciana l'edat dels quals estiga compresa entre els 16 i els 30 anys el dia 31 de desembre de 1999. La participació podrà ser a nivell individual o en equip. Cada persona participant, siga individualment siga en equip, només podrà presentar una sola sol·licitud.
  
No podran participar aquells joves artistes que ja hagueren estat premiats en anteriors convocatòries d'Art Jove de l'IVAJ.
  
3. Requisits de les obres
  
3.1. Els dossiers podran contindre tota mena d'obres de caràcter plasticovisual que utilitzen el suport, la tècnica, el material, la mida o el tema que es desitge.
  
També es podran presentar projectes de treball a realitzar que detallen el tipus de proposta, els materials que s'utilitzaran, el concepte en què es sustentarà, els esbossos, els plànols, els dibuixos explicatius, les instruccions de muntatge i tot el material informatiu que facilite la comprensió de l'obra, per tal que es done una idea clara i concisa d'allò que es pretén realitzar.
  
3.2. Totes les obres que formen part del dossier presentat han d'estar a disposició immediata de l'Institut Valencià de la Joventut.
  
3.3. Totes les obres presentades hauran de ser valorades per l'autor/a en una quantitat que, en conjunt, no superarà en cap cas les 500.000 pessetes.
  
4. Presentació de sol·licituds
  
4.1. Les sol·licituds, dirigides a l'Institut Valencià de la Joventut i emplenades segons el model que s'adjunta com a annex II a esta ordre, podran presentar-se al Registre General de l'Institut Valencià de la Joventut de València (c/ de l'Hospital, 11); a les unitats territorials de l'Institut Valencià de la Joventut d'Alacant (pl. de Sant Cristòfol, 8 i 10) i de Castelló de la Plana (c/ Orfebres Santalínea, 2); o en qualsevol dels llocs que preveu l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4.2. La sol·licitud haurà d'anar acompanyada dels documents a què fa referència la base quinta del present annex.
  
4.3. Si la sol·licitud no reunix els requisits indicats en l'apartat anterior o en les bases tercera o quinta, la persona interessada disposarà d'un termini de 10 dies per esmenar-ne la mancança o per presentar els documents preceptius. Transcorregut eixe termini i en el cas que no s'aportara la documentació requerida, es procedirà a arxivar l'expedient.
  
4.4. El termini d'inscripció serà de 45 dies hàbils comptadors a partir de l'endemà de la publicació d'esta ordre en el Diari Oficial de la Generalitat Valenciana. D'acord amb la instrucció 6/1996, de 10 de setembre, de la Secretaria General de la Conselleria de Cultura, Educació i Ciència, si el termini acaba en dissabte, els dies 24 o 31 de desembre, o en qualsevol altre que reglamentàriament es declare com a inhàbil, s'entendrà prorrogat fins al primer dia hàbil següent.
  
5. Documentació que s'ha d'aportar
  
5.1. Cada participant adjuntarà, a la sol·licitud per a participar en la present convocatòria, la documentació següent:
  
a) Fotocòpia confrontada del document nacional d'identitat o del certificat de residència legal a l'estat espanyol si es tracta d'estrangers.
  
b) Certificat d'empadronament en algun municipi de la Comunitat Valenciana.
  
c) Currículum artístic detallat.
  
d) Un dossier que constarà de les fotografies sobre paper i en color de 8 obres com a mínim i de 15 com a màxim, tot indicant-hi al dors el títol, l'any de realització, la tècnica o materials, les dimensions reals, el pes (per a les escultures), com també qualsevol altra dada que, a parer de la persona sol·licitant, puga servir per a valorar-li millor les obres.
  
5.2. Les persones sol·licitants hauran d'escriure el seu nom i cognoms en cadascun dels documents que constituïxen el dossier (fotografies, dibuixos,...). Tota la documentació que s'aporte en cap cas no podrà excedir el format DIN A4 (21cm x 29,7cm).
  
6. Resolució de la convocatòria
  
6.1. Per a l'avaluació dels projectes presentats pels sol·licitants es constituirà un comité de selecció nomenat pel director general de l'Institut Valencià de la Joventut i del qual formaran part el/la cap del Servei de Promoció Juvenil de l'IVAJ, que actuarà com a president/a, sis experts i professionals de les arts plàstiques de reconegut prestigi i, com a secretari, un funcionari del Servei de Promoció Juvenil de l'IVAJ.
  
6.2. Quant al funcionament del comité de selecció, seran aplicables els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.3. Els membres del comité de selecció tindran dret a percebre les indemnitzacions per raó de servici, si era procedent, i les remuneracions corresponents als seus treballs d'assessorament, i s'atendran, si cal, a la legislació sobre incompatibilitats. La composició del comité de selecció es publicarà en el DOGV, abans que s'acabe el termini de presentació d'instàncies.
  
6.4. El comité de selecció examinarà els dossiers presentats i n'elevarà proposta al director general de l'Institut Valencià de la Joventut, qui resoldrà la selecció de 10 artistes, que optaran a les exposicions col·lectives.
  
6.5. Si, en el termini de tres mesos comptadors a partir del dia en què s'acabe el termini de presentació d'instàncies, no s'aprova la resolució corresponent, s'entendrà que totes les peticions presentades han estat desestimades. Tot això sense perjudici de l'obligació de resoldre que establix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6.6. Els dossiers no seleccionats seran retirats pels autors al lloc i dins del termini que l'Institut Valencià de la Joventut determine. A partir d'eixe moment, si no ho hagueren fet, s'entendrà que renuncien a la seua propietat en favor de l'Institut Valencià de la Joventut, que podrà donar-los la destinació que considere més oportuna.
  
7. Premis
  
7.1. L'Institut Valencià de la Joventut concedirà un premi de 100.000 pessetes a cadascun dels artistes seleccionats.
  
7.2. L'Institut Valencià de la Joventut realitzarà exposicions col·lectives dels 10 joves seleccionats. Estes exposicions es duran a terme en sales de diferents poblacions de la Comunitat Valenciana.
  
8. Obligacions dels artistes seleccionats
  
8.1. Cada artista seleccionat presentarà les seues obres en perfecte estat i amb els elements necessaris per a la realització del muntatge (marcs, projectors, etc.).
  
8.2. D'entre les obres exposades per cada artista, l'IVAJ, de comú acord amb l'autor/a, n'elegirà una, que passarà a formar part de la col·lecció d'Art Jove que el mencionat institut posseïx.
  
9. Responsabilitat dels dossiers
  
L'Institut Valencià de la Joventut no es responsabilitza de les possibles pèrdues o deterioraments que sofrisquen els dossiers durant els tràmits d'enviament o de devolució. Els participants tenen la llibertat de contractar una assegurança per tal de protegir els dossiers de possibles riscs de pèrdua o de deteriorament.
  
10. Acceptació de les bases
  
La participació en esta convocatòria suposa l'acceptació d'estes bases, de manera que se'n podran excloure les inscripcions que no complisquen les condicions que s'establixen.
  
11. Drets de publicació
  
L'Institut Valencià de la Joventut es reserva el dret de publicar aquelles dades de la fitxa d'inscripció que considere d'interés per a la promoció dels joves creadors.